На основу члана 16. став 2. и члана 24. став 2. Покрајинске скупштинске одлуке о покрајинској управи („Службени лист АП Војводине“, бр. 37/14, 54/14-други пропис, 37/16, 29/17 и 24/19) а у вези са применом Закона о донацијама и хуманитарној помоћи („Службени лист СРЈ“, бр. 53/01, 61/01, 36/02, „Сл. гласник РС“, број 101/05), покрајински секретар за социјалну политику, демографију и равноправност полова доноси

П Р А В И Л Н И К

О ПОСТУПАЊУ СА ДОНАЦИЈАМА У ПОКРАЈИНСКОМ СЕКРЕТАРИЈАТУ ЗА СОЦИЈАЛНУ ПОЛИТИКУ, ДЕМОГРАФИЈУ И РАВНОПРАВНОСТ ПОЛОВА

I ОСНОВНЕ ОДРЕДБЕ

Члан 1.

Овим Правилником ближе се уређује начин, поступак и контрола пријема и реализације донација правних и физичких лица (у даљем тексту: даваоц донације), чији је прималац Покрајински секретаријат за социјалну политику, демографију и равноправност полова (у даљем тексту: прималац донације).

Члан 2.

Под донацијом се подразумева наменски бесповратан приход који се остварује на основу писаног уговора између даваоца и примаоца донације, а који може бити у роби – осим дувана и дуванских прерађевина, алкохолних пића и путничких аутомобила, те у услугама, новцу, хартијама од вредности, имовинским и другим правима.

Предмет донације мора испуњавати услове прописане за стављање у промет и употребу на тржишту Републике Србије, у складу са домаћим прописима и међународним уговорима.

Роба за коју је обавезна здравствена, ветеринарска, еколошка или фитопатолошка контрола или контрола квалитета може се увозити ако испуњава прописане услове.

Ако је прописом Републике Србије прописана обавеза прибављања дозволе за увоз робе која представља предмет донације, прималац донације прибавља такву дозволу.

Предмет донације не може бити роба чији су промет и употреба забрањени у земљи из које се увози или у земљи у којој је произведена.

Донације, у виду новца, уплаћују се на рачун примаоца донације, са посебно дефинисаном наменом донације.

Члан 3.

Давалац донације може бити домаће или страно физичко или правно лице које даје донацију.

Давалац донације не може бити физичко или правно лице над којим корисник донације врши надзор и инспекцијску контролу или одлучује о правима, обавезама и интересима тог лица.

Члан 4.

Вредност предмета донације мора бити процењива, односно вредност предмета донације мора бити исказана у уговору о донацији и обавезно се приказује кроз финансијски извештај примаоца донације.

Ако намена донације није унапред одређена или условљена, одлуку о намени и трошењу донације доноси покрајински секретар за социјалну политику, демографију и равноправност полова.

Члан 5.

Намена и услов донације, односно начин трошења и коришћења донације мора бити у складу са важећим законима, подзаконским актима и моралом, као и интересима, потребама и општим актима примаоца донације.

Уговором о донацији предмет донације може бити наменски опредељен једној од организационих јединица примаоца донације.

II ПРИЈЕМ ДОНАЦИЈА

Члан 6.

Лице које жели да дâ донацију доставља писани предлог за давање донације.

На поступак пријема донације примењују се прописи који уређују буџетски систем и донације.

Прималац донације је у обавези да пре конкурисања за донацију односно по добијању понуде од донатора – изврши анализу и оцену оправданости, исплативости и могућности реализације донације.

Анализа и оцена оправданости, исплативости и могућности реализације донације врши се на обрасцу АД-ОИМ, Образац за анализу и оцену оправданости, исплативости и могућности реализације донације.

Образац АД-ОИМ који садржи и инструкцију за попуњавање саставни је део овог Правилника.

Члан 7.

Донација је оправдана ако њена намена, односно начин трошења и коришћења одговарају потребама примаоца и корисника донације.

Донација није исплатива ако су процењени трошкови одржавања и коришћења у наредне три године од пријема донације, већи од њене вредности наведене у уговору о донацији.

Прималац донације у обавези је да одбије донацију која садржи скривене трошкове који превазилазе вредност донације односно која није оцењена као оправдана, исплатива, или чија реализција није могућа, као и донацију од физичких и правних лица над којима врши надзор, инспекцијску контролу или одлучује о правима, обавезама и интересу тих лица.

Члан 8.

Покрајински секретар за социјалну политику, демографију и равноправност полова образује комисију за процену оправданости, исплативости и могућности реализације предложене донације (у даљем тексту: Комисија).

Комисија има најмање три члана из реда запослених у Покрајинском секретаријату за социјалну политику, демографију и равноправност полова, у зависности од предмета донације.

Комисија доставља покрајинском секретару за социјалну политику, демографију и равноправност полова образложену анализу оправданости, исплативности и могућности реализације донације са мишљењем у року од 8 дана од дана свог образовања.

Обавезни делови анализе из став 3. овог члана су:

* процена постојања потребе за предметом предложене донације, и
* процена трошкова коришћења и одржавања предмета предложене донације, укључујући и евентуалне прикривене трошкове.

Приликом процене трошкова коришћења и одржавања предмета предложене донације, Комисија сходно примењује одредбе закона којим се уређују јавне набавке, по критеријуму економски најповољније понуде, а посебно следеће елементе критеријума:

* текући трошкови;
* еколошке предности и заштита животне средине;
* енергетска ефикасност, сервисирање и тенничка помоћ;
* гарантни период и врста гараницје;
* обавезе у погледу резервних делова;
* пост-гаранцијско одржавање.

На основу извршене анализе Комисија доноси мишљење у коме потврђује:

* да је предложена донација оправдана и исплатива;
* да предложена донација није оправдана;
* да предложена донација није исплатива;
* да је предложена донација није нити оправдана, нити исплатива.

Члан 9.

О предлогу донације одлучује покрајински секретар за социјалну политику, демографију и равноправност полова (у даљем текту: покрајински секретар), на основу анализе и мишљења Комисије.

Оцена донације као оправдане, исплативе и могуће у смислу реализације односно одбијање донације доноси се у форми закључка. Саставни део закључка је Образац АД-ОИМ.

Пре доношења закључка прималац донације је у обавези да прибави претходну сагласност Покрајинске владе.

Уз захтев за добијање претходне сагласности на закључак, подноси се предлог закључка и попуњен Образац АД-ОИМ.

Након доношења закључка којим је донација оцењена као оправдана, исплатива као и могућа у смислу реализације, може се закључити уговор о донацији.

Ако покрајински секретар одлучи да не прихвати донацију, прималац донације о тој одлуци обавештава лице које је дало предлог донације.

Члан 10.

О закључцима из члана 9. став 1. и 2. прималац донације обавезан је да води посебну евиденцију у писаном и електронском облику.

Прималац донације дужан је да једном годишње, а најкасније до 31. јануара текуће године за претходну годину, достави Покрајинској антикорупцијској комисији извештај о донетим закључцима о донацијама.

Члан 11.

Уговором о донацији се регулишу и уређују међусобна права, обавезе и одговорности даваоца и примаоца донације.

Уговор о донацији садржи:

1. податке о уговорним странама;
2. предмет и вредност донације;
3. намену донације;
4. начин и рок извршења донације;
5. услове за измену или раскид уговора о донацији;
6. одредбе о решавању спорова.

Члан 12.

Прималац донације је дужан да са предметом донације поступа наменски, у складу са уговором о донацији.

Ненаменско коришћење средстава прибављених донацијом санкционише се у складу са прописима о запосленима у аутономним покрајинама.

Покрајински секретар сачињава извештај о реализацији донације који доставља даваоцу донације.

Надзор над спровођењем овог правилника обавља се у оквирима система за финансијско управљање и контролу, који у покрајинском секретаријату за социјалну политику, демографију и равноправност полова функционише у складу са законом који уређује буџетски систем.

Члан 13.

Овај Правилник ступа на снагу осмог дана од дана објављивања на огласној табли Покрајинског секретаријата за социјалну политику, демографију и равноправност полова као и на интернет страници.

**Република Србија**

**Аутономна покрајина Војводина**

**ПОКРАЈИНСКИ СЕКРЕТАРИЈАТ ЗА**

**СОЦИЈАЛНУ ПОЛИТИКУ, ДЕМОГРАФИЈУ И**

**РАВНОПРАВНОСТ ПОЛОВА**

Број: 139-011-12/2019-01

Дана: 28. октобра 2019. године

НОВИ САД

Булевар Михајла Пупина број 16

**ПОКРАЈИНСКИ СЕКРЕТАР**

**Предраг Вулетић**